recursal/SuperWikiNEXT-32B huggingface dataset:
**מרינה קרבצ'נקו** (באוקראינית: **Кравченко Марина** ; נולדה ב-19 במאי 1975) היא טניסאית שולחן ומאמנת טניס שולחן.

קרבצ'נקו הייתה סגנית אלופת אירופה בטניס שולחן לנשים בשנים 1987 ו-1988, אלופת אירופה קבוצתית ב-1989, 4 פעמים אלופת אוקראינה בשנים 1990, 1991, 1992 ו-1994, אלופת המכביה בכל הקטגוריות ב-1993 ו-9 פעמים אלופת ישראל ומחזיקת גביע המדינה בשנים 1996 עד 2004 ו-2008.

ביוגרפיה
--------

קרבצ'נקו נולדה ב-1975 בחלק של ברית המועצות שבשנות האלפיים הוא בשליטת אוקראינה. היא החלה לעסוק בטניס שולחן בגיל שבע וחצי, כשאביה היה מאמן נבחרת אוקראינה. בשנת 1993 היא הגיעה לישראל כמשתתפת במכביה הארבע-עשרה, וזכתה בכל המדליות בטניס שולחן לנשים. במכביה הכירה את בעלה לעתיד, מאמן נבחרת ההיאבקות של ישראל, בוריס וינוקורוב, ששכנע אותה לעלות לישראל. בישראל נרשמה קרבצ'נקו למועדון בנצרת עילית וכעבור שנתיים עברה לבית"ר ראשון לציון.

קישורים חיצוניים
----------------

* מרינה קרבצ'נקו, באתר olympedia.org
* מרינה קרבצ'נקו, באתר הפדרציה העולמית לטניס שולחן
* מרינה קרבצ'נקו, באתר איגוד טניס השולחן בישראל
* מרינה קרבצ'נקו באתר הספרייה היהודית המקוונת (באנגלית)

הערות שוליים
------------

1. ↑  Marina Kravchenko (באנגלית)
**קיווין אודרהאן קלהר** (באנגלית: **Caoimhín Odhrán Kelleher**; נולד ב-23 בנובמבר 1998 בקורק שבאירלנד) הוא כדורגלן אירי המשחק בעמדת השוער בקבוצת ליברפול מהפרמייר ליג ובנבחרת אירלנד.

קריירת מועדונים
---------------

קלהר עבר מריגגמהון ריינג'רס אל מחלקת הנוער של ליברפול מהפרמייר ליג בקיץ 2015. ב-25 בספטמבר 2019 הוא ערך את הופעת הבכורה שלו במועדון, בניצחון 2-0 על מילטון קינס דונס במסגרת הסיבוב הראשון של גביע הפוטבול ליג.

ב-1 בדצמבר 2020 הוא ערך את הופעת הבכורה שלו בליגת האלופות, בניצחון 1-0 על אייאקס במסגרת המחזור החמישי בשלב הבתים לעונת 2020/2021. ב-6 בדצמבר ערך את הופעת הבכורה שלו בליגה, בניצחון 4-0 על וולברהמפטון וונדררס במסגרת המחזור ה-11 בליגה לעונת 2020/2021. בסך הכל ערך קלהר בעונה זו שתי הופעות ליגה, והוסיף שתי הופעות בליגת האלופות.

ב-27 בפברואר 2022 זכה עם ליברפול בגביע הפוטבול ליג, תוך שהוא משמש כשוער הראשון של הקבוצה לכל אורך הטורניר. במשחק הגמר, בו גברה קבוצתו על צ'לסי, שמר קלהר על שער נקי במשך 120 דקות, בדרך ל0-0 בתום ההארכה, כאשר בדו-קרב הפנדלים כבש את הפנדל ה-11 לזכות קבוצתו בדרך לזכייה בתואר.

קריירה בינלאומית
----------------

ב-8 ביוני 2021 ערך קלהר את הופעת הבכורה שלו בנבחרת אירלנד, בתיקו 0-0 נגד נבחרת הונגריה במשחק ידידות.

תארים
-----

**ליברפול**

* מגן הקהילה: 2022

קישורים חיצוניים
----------------

ויקישיתוף מדיה וקבצים בנושא **קיווין קלהר** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* מיכאל יוכין, ‏הימור של תואר: הגיבור הרגוע של קלופ וליברפול, באתר ONE‏, 1 במרץ 2022
**מאור כהן** (נולד ב-8 בספטמבר 1980), המכונה "איש הלגו", נבחר להשיא משואה בטקס הדלקת המשואות ביום העצמאות ה-73 למדינת ישראל על מפעל חיים התנדבותי כ"איש הלגו" במחלקות אונקולוגיות לילדים ונוער.

ביוגרפיה
--------

מאור נולד ביבנה ליעקב ופאני, יוצאי מרוקו. הוא הבן הצעיר מבין ארבעת האחים במשפחה.

למד בבית ספר ממלכתי דתי "עציון" ובהמשך, בתיכון אמי"ת. בנעוריו היה מדריך בתנועת "בני עקיבא" ובין מקימי סניף בני עקיבא לעולים חדשים. כנער התנדב אף במשמר אזרחי.

מאור כהן החל את שירותו בצבא הגנה לישראל בחיל השריון, לאחר מכן עבר לכוח תומך לחימה. בגיל 25 יצא לקורס קצינים, ומאז שירת בחיל משאבי האנוש.

בשנת 2016 זכה כהן בתעודת מצטיין שר הביטחון. שנתיים אחר כך, יצא לאור ספרו, "מלים מחברות - חלק א'" בהוצאה פרטית. "חלק ב'" פורסם ב-2019.

בשנת 2021 נבחר להשיא משואה בטקס הדלקת המשואות ביום העצמאות.

בתפקידו האחרון בצה"ל, אותו סיים בשנת 2022, שימש ראש מדור שרות ייחודי ביחידת מיטב, בדרגת רס"ן. במסגרת תפקידו, היה אחראי על גיוס אוכלוסיות ייחודיות לצה"ל, ביניהן מתנדבים. הוא מלווה באופן אישי מלש"בים (מיועד לשירות ביטחון) מתנדב.

כהן הוא בוגר אוניברסיטת אריאל במדעי המדינה ומזרח תיכון ומוסמך ביחסים בינלאומיים מטעם אוניברסיטת בר-אילן.

### ערכות לגו

רס"ן מאור כהן (מימין)
כהן החל לתרום ערכות לגו ולעזור לילדים בהרכבתן ב"בית אורנית" (מוסד לטיפול בילדים ובנערים חולי סרטן של עמותת עזר מציון) בפתח תקווה. הוא אף פתח בהתנדבות חוג לגו, בתחילה פעם בשבוע וכיום ארבע או חמש פעמים בשבוע.

משנת 2012, מתנדב מאור כהן גם במחלקות אונקולוגיות לילדים בבתי חולים.

בשנת 2016 העניק לו המרכז הרפואי תל אביב ע"ש סוראסקי את פרס המתנדב המצטיין.

לא רק בבית חולים איכילוב מחלק מאור ערכות לגו, אלא גם במרכז שניידר לרפואת ילדים בישראל ואף במרכז הרפואי ע"ש חיים שיבא – תל השומר. בנוסף לכך הוא שולח שליחים מצוידים בערכות לגו לבתי החולים מרכז רפואי הדסה בירושלים, מרכז רפואי העמק בעפולה ורמב"ם - הקריה הרפואית לבריאות האדם בחיפה.

את ערכות הלגו רכש כהן בעיקר מתרומות של אנשים באמצעות המשפחה, מכרים, חברים ורשתות חברתיות. חלק מהמחלימים הופכים בעצמם למגייסי כספים.

כהן נשוי לענת, סגן אלוף במילואים במחלקת נפגעים, נכדתו של חיים בסוק. הם מתגוררים בתל אביב והורים לארבע בנות[דרוש מקור: חוסר התאמה למקור הקיים].

קישורים חיצוניים
----------------

ויקישיתוף מדיה וקבצים בנושא **מאור כהן** בוויקישיתוף
* מאור כהן, ברשת החברתית אקס (טוויטר)

הערות שוליים
------------

1. ↑  מלים מחברות, הטור השבועי של מאור כהן, הספרייה הלאומית של ישראל
2. ↑  הפרויקט של ענת כהן, מלים מחברות חלק ב'. אתר giveback
3. ↑  איש הלגו שמגשים חלומות לילדים ישיא משואה ביום העצמאות-אתר ynet
4. ↑   איש הלגו: האדם שמשמח ילדים חולים משתחרר מצה"ל והולך ללימודי סיעוד, סרטון בערוץ "חדשות 13", באתר יוטיוב (אורך: 5:08), 4 בספטמבר 2022
5. ↑  רס"ן מאור כהן "איש הלגו"..אתר גלובס
6. ↑  מאור כהן, איש הלגו באתר עזר מציון בית אורנית
7. ↑  הכירו את מאור כהן-אתר איכילוב. פייסבוק
8. ↑   "איש הלגו": מאור כהן משמח את הילדים שנלחמים כדי לחיות, סרטון בערוץ "כאן", באתר יוטיוב (אורך: 7:42), 8 ביוני 2020
9. ↑  עקרון החסד:איש הלגו... באתר ישראל היום
**קארין קלר-סוטר** (**Karin Keller-Sutter**; נולדה ב-22 בדצמבר 1963) היא פוליטיקאית שווייצרית, המשמשת כחברת המועצה הפדרלית של שווייץ מאז 2019. היא מכהנת כראש המחלקה הפדרלית לכספים וקודם לכן כיהנה כראש המחלקה למשפטים ומשטרה. היא כיהנה כיושבת ראש מועצת הקנטונים, הבית העליון של האספה הפדרלית של שווייץ, לשנת 2017–2018.

קלר-סוטר הייתה חברת המפלגה הדמוקרטית החפשית (אנ'), ומ-2009 היא חברת מפלגת PDF - הליברלים (אנ'), שנוצרה מאיחוד בין המפלגה הדמוקרטית החפשית לבין המפלגה הליברלית (אנ').

ביוגרפיה
--------

קארין סוטר נולדה בעיירה אוצוויל (אנ') שבקנטון סנט גאלן וגדלה בעיר ויל (אנ'). למדה גם בעיר נשאטל. למדה תרגום סימולטני באוניברסיטת ציריך למדע יישומי (אנ'), ועבדה במקצועה תוך שלמדה גם מדע המדינה בלונדון ובמונטריאול. כמו כן השלימה תואר שני בחינוך באוניברסיטת פרייבורג ועבדה כמורה. כיהנה כסגנית יושב ראש חבר הנאמנים של קרן סנט-גאלן ללימודים בינלאומיים. עד למינויה למועצה הפדרלית כיהנה כחברת מועצות מנהלים של חברות שונות. היא נשואה ללא ילדים.

### קריירה פוליטית

קלר-סוטר כיהנה כחברת מועצת העיר ויל בשנים 1992–2000, ובשנת 1997 הייתה יושבת ראש המועצה. בשנים 1996–2000 הייתה חברת בית המחוקקים של קנטון סנט-גאלן וראש הסניף הקנטונלי של המפלגה הדמוקרטית החפשית. בשנת 2000 נבחרה לכהן בממשלת הקנטון כמחזיקת תיק הביטחון והמשפטים. בשנת 2006–2007 הייתה יושבת ראש ממשלת הקנטון.

בשנת 2010 התמודדה קלר-סוטר בתוך מפלגתה על מושב במועצה הפדרלית של שווייץ, אך נוצחה על ידי יוהאן שניידר-אמאן. בשנת 2011 נבחרה לכהן במועצת הקנטונים של שווייץ וכיהנה בה ברציפות עד 2018. במשך כשנה הייתה נשיאת מועצת השרים הקנטונליים למשפטים ומשטרה.

בסוף שנת 2018 נבחרה קלר-סוטר לכהן במועצה הפדרלית במקומו של שניידר-אמאן. היא הצטרפה למועצה בראשית 2019 כראש המחלקה למשפטים ומשטרה. בתחילת שנת 2023 החלה לכהן כראש המחלקה לכספים במקומו של אולי מאורר.

קישורים חיצוניים
----------------

ויקישיתוף מדיה וקבצים בנושא **קארין קלר-סוטר** בוויקישיתוף
* קארין קלר-סוטר באתר המועצה הפדרלית של שווייץ
* קארין קלר-סוטר באתר האספה הפדרלית של שווייץ

| חברי מועצת הברית של שווייץ |
| --- |
| 

|  |  |
| --- | --- |
| **נשיא שווייץ: אלן ברסה**
סגן הנשיא: ויולה אמהרד
ראש המחלקה לכספים: קארין קלר-סוטר
• ראש המחלקה לסביבה, תחבורה, אנרגיה ותקשורת: אלברט רסטי
• ראש מחלקת הפנים: אלן ברסה
• ראש המחלקה לעניינים כלכליים, חינוך ומחקר: גי פרמלן
• ראש המחלקה לענייני חוץ: איניאציו קאסיס
• ראש המחלקה לביטחון, הגנה אזרחית וספורט: ויולה אמהרד
• ראש מחלקת המשפטים והמשטרה: אליזבת באום-שניידר |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 14380300X
* HDS: 059614
* VIAF: 169818905
* WorldCat: viaf-169818905

 |
**לדעת הכל** הוא אלבום האולפן השמיני של הזמר הישראלי, עמיר בניון, והשני שלו לשנת 2010 אחרי אלבומו המשותף "מחשבות", עם יהודה מסס. את האלבום הפיק בניון בעצמו ביחד עם תומר מתנה בחברת התקליטים שלו, נבל עשור. למרות ניסיונות הקידום הרבים של האלבום והמחירים הנמוכים, האלבום לא זכה להצלחה רבה, כשאחת מהסיבות היא שהאלבום לא יצא למכירה בחנויות מוזיקה רבות ברחבי הארץ אלא רק להורדה דיגיטלית דרך האינטרנט.

רקע
---

מהאלבום יצאו 3 סינגלים; הסינגל הראשון היה "חזון יחזקאל" המכיל עיבוד לחזון העצמות היבשות, "לדעת הכל"- שיר הנושא של האלבום, ו"הכי גבוה" שמטרתו היא להגיד שאין דבר העומד בפני הרצון. לפני צאת האלבום צירף בניון "גלויה מוזיקלית" - קטע וידאו מיוחד עם הסבר אישי לכל שיר באתר יוטיוב.

בכל שירי האלבום בניון לא אומר במפורש את כוונת השיר והוא רק רומז לגביה. בהסבר לשיר "להיחלץ מהבלבול", שאותו כתב והלחין בניון בעצמו, מספר בניון על התפוצצות בועת השקרים שבה האדם חי וההשלמה עם המציאות, אך הוא סובר כי ניתן לצאת מהדמיונות והבלבול בהם האדם חי. השיר "בניתי" הוא שיר אהבה בין ילד לחברתו על גבול הדמיון, הכולל בתוכו תיאור של הדמיון התמים של הילד אשר מחכה לחברתו שלא מגיעה. הוא מדבר על נאמנות, קנאה, ועל הדברים הכי קטנים בעולם. השיר "אדם", הכולל בתוכו מקצב טראנס ערבי, מדבר על אדם מספר בראשית ועל ההתלבטויות שלו בגן עדן ובעיקר על היצר להידמות לבורא העולם ולהפוך לבורא עצמאי עד שלבסוף נמאס לו מ"המשחק" הזה. הרצועה האחרונה בדיסק עם השיר "כמה סתיו", אשר מוקדשת לדודתו שהלכה לעולמה בתחילת שנת 2009, מבקש בניון לדבר עם הקב"ה שיסביר לו דברים שאנשים אינם מבינים ומבקש ממנו להפסיק דברים שבני אדם אינם מסוגלים להפסיק.

רשימת הקטעים
------------


| מס' | שם | משך |
| --- | --- | --- |
| 1. | חזון יחזקאל | 4:20 |
| 2. | ילד | 3:21 |
| 3. | הכי גבוה | 3:39 |
| 4. | אשמח בך | 3:28 |
| 5. | לדעת הכל | 3:23 |
| 6. | כד מזכוכית | 4:03 |
| 7. | בניתי | 3:21 |
| 8. | להחלץ מהבלבול | 4:32 |
| 9. | עשרת הדיברות | 3:20 |
| 10. | בעולם אחר | 3:46 |
| 11. | אדם | 3:13 |
| 12. | כמה סתיו | 4:03 |

קישורים חיצוניים
----------------

* מידע על האלבום לדעת הכל באתר MusicBrainz

* עינב שיף‏, עצור להתרעננות: על "לדעת הכל" של עמיר בניון, באתר וואלה!‏
* עמיר בניון מדבר על האלבום בתוכנית "מאחורי השירים" ברשת ג' קטע קול

הערות שוליים
------------

1. ↑  לדוגמה: גלויה מוזיקלית של שיר הנושא "לדעת הכל" באתר YouTube

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 14895395-3aa9-492d-a042-668c1a99c4b4

 |
**הארנב הקשיב** (באנגלית: **The Rabbit Listened**) הוא ספר ילדים, שנכתב ואויר על ידי קורי דורפלד, ותורגם לשפות רבות. הספר יצא לאור בעברית בהוצאת "תכלת" בשנת 2019, ונכון לשנת 2020 הוא מכר מעל ל-40,000 עותקים בשפה העברית. במרץ 2021 נכלל הספר ברשימת רבי-המכר של הניו יורק טיימס בקטגוריית "ספרי ילדים מצוירים".

הספר מתאר תקשורת בין אישית עם אדם שנמצא במצוקה נפשית. הוא מתאר דרכים שבהן בני אדם מתמודדים עם מצבים כאלו, ודרכים שבהן אנשים אחרים מנסים לנחם אנשים שנמצאים במצוקה. המסר של הספר הוא שלא כל דרך מתאימה לכל אחד, ושלפעמים הקשבה בלי מעשים מיוחדים יכולה להקל על מצוקה נפשית יותר מאשר מעשים או הצעות. הספר מדגים כיצד הקשבה אמפתית ומכילה יכולה ליצור סביבה בטוחה לאדם, ועשויה לתרום להתמודדות נפשית בריאה ומיטיבה.

תקציר העלילה
------------

ילד בשם טיילור משחק לבד. הילד בונה בכוחות עצמו מבנה גדול מקוביות, ובלי סיבה נראית לעין, המבנה מתפרק. בעקבות התפרקות המבנה, הילד מאוד עצוב. במהלך הספר, בכל פעם מגיעה חיה אחרת שמנסה לעודד אותו ולתת לו עצות ורעיונות לדרכים להתמודד עם הרגשות שלו. כל חיה מייצגת תגובה רגשית אחרת שאדם יכול לחוש בעקבות כישלון בעבודה שהשקיע בה. התרנגולת מנסה לגרום לטיילור לדבר על האירוע ולעבד אותו, הדוב מציע לו לצעוק ולכעוס, הצבוע מציע לטיילור לצחוק על האירוע ומנסה לגרום לטיילור להבין שצחוק יגרום לו להרגיש טוב יותר, והנחש מעודד אותו להרוס למישהו אחר כדי להקל על הכאב. אף אחת מהגישות לא מצליחה לנחם את הילד, שמרגיש שהוא מותקף מכל עבר והרגשות מציפים אותו. כל חיה שהגיעה ניסתה למצוא פתרון מהיר לבעיה, וכשראתה שהפתרון לא עבד, עזבה את טיילור להתמודד לבדו. לאחר שכל החיות עזבו, מגיע הארנב, שלמראית עין לא עושה פעולה אקטיבית. הארנב מציע לטיילור אוזן קשבת, ולא פולש למרחב האישי שלו. הוא מביע אמפתיה בשקט, יושב ליד הילד ונותן לו להיפתח ולהביע את הרגשות שהוא מרגיש, בלי ללחוץ עליו, ובזמן המתאים לו. בעקבות ההכלה של הארנב, טיילור מביע כל אחד מהרגשות שהחיות ייצגו במהלך הספר, והארנב מקשיב, נותן לו תמיכה ועוזר לו להכיל את הכאב. בסוף הספר, טיילור מגיע להשלמה עם המצב, והוא מוכן לבנות את המבנה מחדש.

הערות שוליים
------------

1. 1 2  Interview With "The Rabbit Listened" Author Cori Doerrfeld, imaginationlibrary.com, ‏27 ביוני 2019
2. ↑  קורי דורפלד, הארנב הקשיב, באתר הספרייה הלאומית
3. ↑  "הארנב הקשיב". 40 אלף עותקים. כך זה קרה. בעמוד הפייסבוק של תכלת הוצאה לאור, 6 בספטמבר 2020
4. ↑  Children’s Picture Books, nytimes.com, ‏21 במרץ 2021
5. ↑  דוברת (דובי) דולב, הארנב הקשיב, באתר בבלוג "קריאה מודרכת" "פסיכולוגיה עברית", ‏22 במרץ 2021

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"הארנב הקשיב"**.
**אדם טל** (12 באפריל 1932 - 3 באפריל 2010) היה מייסד העיר כרמיאל, יו"ר קבוצת הכדורגל הפועל באר שבע ומילא שורה של תפקידים ציבוריים.

ילדותו ונעוריו
--------------

אדם טל נולד בפולין, ועלה לישראל בגיל 18. אחרי שהשתחרר משירות בנח"ל, החל למלא שורה של תפקידים ציבוריים במסגרת פעילותו במפא"י, בהם יו"ר מועצת הפועלים בנצרת עילית ועוזרו של השר פנחס ספיר.

הקמת כרמיאל
-----------

בשנת 1963, במסגרת מדיניות הממשלה לייהוד הגליל, נשלח טל על ידי השר ספיר לעמוד בראש צוות ההקמה של כרמיאל. במסגרת תפקידו דאג לכל הנושאים הטכניים בבינויה. הקמתה של העיר היוותה למעשה חלק מתוכנית, שמטרתה הייתה קטיעת רצף התיישבות ערבי בגליל התחתון. מיקומה של העיר נבחר מתוך כוונה ליצור קשר התיישבותי יהודי בסמוך לכביש עכו - צפת, הכביש העיקרי המחבר את מרכז הארץ עם יישובי הגליל העליון ואצבע הגליל.

במהלך הקמת כרמיאל הופקעו אדמות רבות בבעלות ערבית. לימים סיפר טל כי התעקש בפני הממשלה כי התושבים מהם הופקעה האדמה יפוצו, למרות התנגדות בה נתקל בתוך מפא"י. בכך היה מבין הגורמים שיצרו את תקדים מתן הפיצויים כנגד הפקעת אדמות. עם זאת, רבים מערביי ישראל רואים בכרמיאל סמל לעוול היסטורי.

כמו כן, טל נהג לספר כיצד סימן על המפה בעיגול אזור שלם על המפה, והכריז: "השטח הזה - רק לתרבות וספורט", זאת למגינת לבם של שמרני מפא"י, שראו בכך בזבוז של שטח אדמה. כיום משמש השטח את התיאטרון הפתוח, מגרשי הטניס, מגרש הגלגיליות ואולם הספורט, ובנוסף הוא משמש מתחם פסטיבל המחולות בכרמיאל.

המעבר לנגב
----------

בשנות ה-70 עזב טל את כרמיאל ועבר לנגב, שם ניהל את חברת שיכון עובדים והיה יו"ר קבוצת הכדורגל של הפועל באר שבע בשנים 1976-1975, שתי העונות בהן זכתה הקבוצה באליפות המדינה בכדורגל. כמו כן, הוא פעל בהתנדבות כיו"ר קרן המחקרים של אוניברסיטת בן-גוריון בנגב.

השנים האחרונות
--------------

קברו של אדם טל, בית העלמין בכרמיאל
בשלושת העשורים האחרונים עסק טל בעריכת דין. בשנת 2002 עבר להתגורר באשדוד, ובשנה האחרונה שימש בתפקיד יו"ר הוועדה המקומית לתכנון ולבנייה זמורה, החולשת על חמישה יישובים באזור השפלה: בני עי"ש, גדרה, גן יבנה, מזכרת בתיה וקריית עקרון.

בשנת 2010 הלך טל לעולמו, כתוצאה ממחלת הסרטן. טל הותיר אחריו בת זוג, שני ילדים ושישה נכדים.

קישורים חיצוניים
----------------

ויקישיתוף מדיה וקבצים בנושא **אדם טל** בוויקישיתוף
* עדי חשמונאי, אדם טל, ממייסדי העיר כרמיאל, הלך לעולמו, באתר nrg‏, 4 באפריל 2010
* אלי אשכנזי מת מייסד כרמיאל, אדם טל, באתר הארץ
מלון "כוכב הדרום" יום לאחר מתקפת הטרור
**מתקפת הטרור בגרנד באסאם**, הוא אירוע טרור שהתרחש באחר הצהריים של ה-13 במרץ 2016 בעיירת החוף גראן-בסאם שבחוף השנהב, הנמצאת במרחק של כ-43 ק"מ מזרחית לעיר הבירה אביג'אן. במהלך האירוע, פתחו 6 חמושים, המשתייכים לארגון אל-קאעידה במגרב האסלאמי, באש, לעבר 3 בתי מלון בעיירה, פופולריים בקרב תיירים מן המערב, אשר היו באותה עת בתפוסה מלאה. כתוצאה מן ההתקפה נהרגו 4 תיירים מערביים, ומקומיים רבים, בתוכם ילד בן חמש. 

המתקפה היא שלישית בסדרת אירועי טרור, שכוונו כנגד אתרי תיירות פופולריים במערב אפריקה, שהחלה באירוע הטרור במאלי בנובמבר 2015, בו השתלטו טרוריסטים על מלון רדיסון בלו, בבמקו הבירה, והרגו 27 אנשים, המשיכה באירוע בבורקינה פאסו, בינואר 2016, בו השתלטו טרוריסטים מאותו ארגון, על בתי המלון "ספלנדיד" ו"ייבי" בואגאדוגו הבירה, והרגו 28 אנשים מ-18 מדינות, והסתיימה באירוע הנוכחי.

ביום ראשון ה-13 במרס, בשעה 13:30 לפי שעון חוף השנהב, החלו נשמעות יריות באזור המלונות של גראן-בסאם. על פי עדויות של עדי ראייה, היריות נורו על ידי 6 חמושים שהגיעו בסירה מכיוון הים. הטרוריסטים שככל הנראה היו שחורים, ולבושים בשחור, פרצו אל מלון "כוכב הדרום", תוך שהם יורים ברובי סער מסוג קלשניקוב, משליכים רימונים לכל עבר, ומשמיעים קריאות "אללה הוא אכבר".

המחבלים, רצחו את כל מי שנקלע בדרכם, מקומיים, זרים ואף ילדים. במקום פרצה המולה רבה, ואנשים נמלטו על נפשם תוך שהם מחפשים מחסה מאש התופת שהומטרה עליהם. אחרים רצו לתוך הים ושחו כדי לברוח, אחדים מאלו, טבעו למוות ונסחפו לעומק הים. ימים אחדים לאחר הפיגוע עוד נפלטו גופות מהים, ונוספו למניין ההרוגים.

הנרצחים היו אנשים תמימים שבאו לרחוץ בים או להשתזף בחוף, או כאלה שישבו במסעדות ובברים להנאתם. לבד מאזרחי חוף השנהב, נרצחו גם אזרחים זרים מבורקינה פאסו, קמרון, מאלי, צרפת, וגרמניה. 

ממשלת צרפת, קיבלה החלטה לשתף פעולה עם הנהגת חוף השנהב בחקירת הפיגוע, בו נהרגו ארבעה אזרחים צרפתים. במסגרת זאת הגיעו, ב- 15 במרץ, לאביג'אן ז'אן-מארק ארו, וברנאר קזנוב שרי החוץ והפנים של צרפת.

הערות שוליים
------------

1. ↑  הפרש השעות בין ישראל לחוף השנהב הוא, שעתיים בזמן שמונהג בישראל שעון חורף, ו-3 שעות כשמונהג בישראל שעון קיץ
**כרמל סלע** (27 בינואר 1950 – 19 בדצמבר 2021) היה חקלאי ופוליטיקאי ישראלי. כיהן כראש המועצה האזורית חוף הכרמל משנת 2004 עד 2018.

ביוגרפיה
--------

כרמל סלע נולד בגבע כרמל. שמו נגזר משם המושב שבו נולד ובו גר כל חייו. אביו, מרדכי סלע היה ראש המועצה האזורית חוף הכרמל - תפקיד, שמאוחר יותר, כיהן בו כרמל סלע עצמו.

כרמל סלע למד בבית הספר בכרם מהר"ל ואחר כך בבית הספר התיכון כפר גלים. את שירותו הצבאי ביצע בחיל האוויר. עם שחרורו מהצבא בשנת 1973 השתלב כרמל במשק החקלאי המשפחתי שמרכזו מטע בננות.

כרמל סלע היה נשוי ונולדו לו בן ושתי בנות. נפטר ממחלת הסרטן ב-19 בדצמבר 2021.  

### שירות ציבורי

שימש, החל משנת 1983 חבר הנהלה במושב, יו"ר ועד המושב וחבר מליאה. ביצע את פרויקט ההרחבה בגבע כרמל והוסיף כ-100 מגרשים חדשים ליישוב.

כיהן כיו"ר חגיגות 40 לגבע כרמל, יו"ר אירועי היובל של גבע כרמל, וב-2001 יו"ר אירועי יובל המועצה האזורית, וניהל את להקת המחול "כרמל מנשה".

ב-2004 נבחר סלע לראש המועצה האזורית חוף הכרמל. בתקופה זו מונה כרמל סלע ליו"ר הוועדה הכלכלית של מרכז המועצות האזוריות, ליו"ר רשות ניקוז כרמל, ליו"ר הוועדה המקומית לתכנון ולבנייה וכחבר הוועדה לשמירת הסביבה החופית. בין היתר ביצע איחוד רשויות מוצלח עם היישוב עתלית ומחק גירעונות שהצטברו בקדנציות של קודמיו בסך כ-11 מיליון שקל.

ב-2009 נבחר כרמל בשנית לראשות המועצה. החל משנה זו הוא מכהן בוועדה המחוזית לתכנון ולבנייה. בקדנציה זו פעל סלע בלהקמת היכל התרבות "מוזה" במרכז מיר"ב, ולצדו ספרייה ובית קפה, שיקום יישובים לאחר השרפה בכרמל, במאבק להרחקת מתקן קליטת הגז מבתי התושבים, להרחבת עתלית, להסדרת קרקעות בקיסריה, ולהקמת שני מכוני טיהור מתקדמים.

ב-2013 נבחר בפעם השלישית לראשות המועצה האזורית חוף הכרמל. ב-2018 הודיע שלא יתמודד לקדנציה נוספת בבחירות שהתקיימו באותה השנה.

קישורים חיצוניים
----------------

* ראש המועצה לשעבר של חוף הכרמל - כרמל סלע, הלך לעולמו - מגדלור ניוז, באתר מגדלור ניוז, ‏בנובמבר 2021

הערות שוליים
------------

1. ↑  מהפך בבחירות לראשות המועצה האזורית חוף הכרמל; כרמל סלע ניצח את אריה שמחוני - כאן נעים
2. ↑  כרמל סלע: מחפש אהבה בשיכון ג’ - מגזין המושבות
3. ↑  היכל התרבות "מוזה" - גפן
4. ↑  תושבי חוף הכרמל: לא רוצים תחנת גז ליד הבית - ynet
5. ↑  אודי אמסלם, בפעם השלישית: כרמל סלע נבחר כראש מועצת חוף הכרמל - ידיעות חיפה
**יחידת הכנסת לתיאום הפיקוח הפרלמנטרי (כת"ף)** היחידה הוקמה ביולי 2017 על ידי יושב ראש הכנסת, יולי אדלשטיין ומנכ"ל הכנסת, אלברט סחרוביץ. תפקידה העיקרי של היחידה הוא לייצר כלי פיקוח על עבודת הממשלה ולשמש זרוע מרכזית בעבודה הפרלמנטרית בתחום זה.

היחידה פועלת למימוש תפקידה של הכנסת כמפקחת על עבודת הממשלה במסגרת עקרון הפרדת הרשויות. היחידה הוקמה עקב טענות על היחלשות הרשות המחוקקת בתפקידה כמפקחת על עבודת הממשלה, הרשות המבצעת; וגם לאור העובדה שמשרדי הממשלה השונים לא מתקינים תקנות הנחוצות ליישום חוקים רבים שנחקקים בכנסת.

בראש היחידה עומדת ד"ר שירלי אברמי, שניהלה קודם לכן את מרכז המחקר והמידע של הכנסת (ממ"מ).

יחידת כת"ף פורקה בשנת 2020, לאחר שהתברר שהיחידה הייתה לא נחוצה.

קישורים חיצוניים
----------------

* ד"ר שירלי אברמי (יו"ר יחידת הכנסת לתיאום הפיקוח הפרלמנטרי), פיקוח פרלמנטרי צריך להציב את האזרח במרכז, השילוח

הערות שוליים
------------

1. ↑  גדעון אלון, האחריות על הכת"ף, באתר ישראל היום, 23 ביולי 2017
2. ↑  צבי זרחיה, חותמת לרמיסת הכנסת: ביטול היחידה לפיקוח על הממשלה, באתר כלכליסט - www.calcalist.co.il, ‏2020-10-28
איור של ציפורני חתול מצויות
**ציפורני-חתול מצויות** (שם מדעי: *Calendula arvensis*), הוא מין של צמח בר ממשפחת המורכבים, בעל פרחים צהובים או כתומים.

ציפורני-חתול מצויות הוא פרח עשבוני חד-שנתי שנפוץ ברחבי אירופה והמזרח התיכון ומשם התפשט ברחבי העולם. הפרח נפוץ מאוד בחבל הים תיכוני בארץ ישראל, בה הוא פורח בחורף ובאביב, מדצמבר ועד אפריל.

העלים מסודרים על הגבעול בצורה לוליינית (מסורגים), אורכם נע בין 5 ל-18 סנטימטרים. הם פשוטים, והם מכוסים במעט שערות. פרחי התפרחת הם צהובים-כתומים; קוטרה של התפרחת לא עולה בדרך כלל על 3 סנטימטר. היא מכילה הן פרחים צינוריים במרכז, והן פרחים לשוניים בהיקף. יש להם ניחוח פיקנטי.

מקור שמו העברי של הצמח, ציפורני חתול, נובע מהעובדה שפירותיו של ציפורני החתול, הנוצרים רק בפרחים הלשוניים, כפופים כלפי המרכז ודומים בצורתם זו לציפורניים שלופות של חתול.

בישראל גדלים בבר עוד שלושה מינים מהסוג ציפורני חתול:

* ציפורני-חתול מכונפות (*Calendula tripterocarpa*)
* ציפורני-חתול עבות (*Calendula pachysperma*)
* ציפורני-חתול ארץ-ישראליות (*Calendula palaestina*)

המינים דומים מאוד ויזואלית אחד לשני, ובפרט לציפורני-חתול מצויות וניתן להבחין ביניהם רק באמצעות בחינת הפרי. המין הנפוץ ביותר בישראל הוא ציפורני-חתול מצויות וכל שאר המינים נדירים יחסית בארץ ישראל. הם פורחים החל מתחילת החורף ועד אמצע האביב (חודשי דצמבר-אפריל). הם פורחים בכל החבל הים תיכוני, מהצפון ועד לנגב הצפוני. בחורף ניתן לראות לצד ציפורני-החתול גם כלניות פורחות.

גלריית תמונות
-------------

* ציפורני-חתול מצויות (פרח ופרי)ציפורני-חתול מצויות (פרח ופרי)
* ציפורני-חתול מצויות (פרח)ציפורני-חתול מצויות (פרח)
* ציפורני-חתול מצויות (פרח)ציפורני-חתול מצויות (פרח)
* פרח סגורפרח סגור
* 
* ציפורני חתול בטבעציפורני חתול בטבע
* בנס ציונהבנס ציונה

ציפורני חתול מצויות *Calendula arvensis*, ישראל.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **צפרני חתול** |
| ויקישיתוף תמונות ומדיה בוויקישיתוף: **ציפורני חתול** |
| ויקימינים טקסונומיה בוויקימינים: **Calendula arvensis** |

* ציפורני-חתול מצויות, באתר ITIS (באנגלית)
* ציפורני-חתול מצויות, באתר NCBI (באנגלית)
* ציפורני-חתול מצויות, בבסיס הנתונים ARKive (באנגלית)
* ציפורני-חתול מצויות, באתר האנציקלופדיה של החיים (באנגלית)
* ציפורני-חתול מצויות, באתר צמח השדה
* ציפורני-חתול מצויות, באתר צמחיית ישראל ברשת
* ציפורני-חתול מצויות, באתר Tropicos (באנגלית)
* ציפורני-חתול מצויות, באתר GBIF (באנגלית)
* ציפורני-חתול מצויות, באתר The Plant List (באנגלית)
* ציפורני-חתול מצויות, באתר IPNI (באנגלית)
* ציפורני חתול מצויות בגלריית Calphotos Photo gallery, University of California
* צחי אבנור, ציפורני-חתול בישראל, פליקר
פירוש נוסף ערך זה עוסק באי בארכיפלג פאלמר שבאנטארקטיקה. אם התכוונתם למשמעות אחרת, ראו האי בראבנט.

**האי בראבנט** (באנגלית: **Brabant Island**) הוא האי השני בגודלו בארכיפלג פאלמר, בטריטוריה האנטארקטית הבריטית שבאנטארקטיקה.

האי ממוקם בין האי אונוור לבין האי לייז'.

אורכו של האי 59 קילומטרים (בכיוון צפון - דרום) ורוחבו של האי 30 קילומטרים (בכיוון מזרח - מערב).

האי מתנשא לגובה של 2,520 מטרים מעל פני הים (בהר פארי).

בשטח האי מצויים שני רכסי הרים - רכס הרי סולווי (ששיאם בפסגת קוק, שגובהה 1,590 מטרים מעל פני הים) בחלקו הדרומי של האי, והרי סטריבוג (ששיאם בהר פארי), במרכז ובצפון האי.

היסטוריה
--------

### גילוי האי

האי התגלה בשנת 1898. בשל תנאי מזג האוויר הקשים באי (והידועים לשימצה), ביקרו באי שש משלחות בין שנת גילוי, ובין שנת 1984 עת חקרה את האי משלחת הכוחות המשולבים (Joint Services expedition). אנשי המשלחת שהו באי בחורף 1985 - 1984, והיו הראשונים שטיפסו לפסגת הר פארי.

### מקור השם

שמו של האי ניתן לו על ידי המשלחת האנטארקטית הבלגית (שחקרה את אנטארקטיקה בין שנים 1899–1897) בפיקודו של אדריאן דה ז'רלאש. ז'ארלש קרא לאי על שם המחוז הבלגי בראבנט, לאות תודה על התמיכה הכלכלית שנתנו אנשי המחוז למשלחת האנטארקטית הבלגית.

### אתר אנטארקטי מיוחד

מוצע להפוך את חלקו המזרחי של האי לאזור מיוחד אנטארקטי מכוח האמנה האנטארקטית.

האי בראבנט, מבט מכיוון צפון מזרח לעבר האי. מימין ניתן לראות את האי אונוור, וברקע את חצי האי האנטארקטי; את הרי סולוואי, ניתן לראות משמאל, בצד הרחוק של האי.

לקריאה נוספת
------------

• John Kimbrey, **Joint Services Expedition to Brabant Island, Antarctica**, P 179

  

• Jim D Hansom, C.P. Flint, **Holocene ice fluctuations on Brabant Island, Antarctic Peninsula**, Antarctic Science 1 (2), PP 165 - 166

  

• Damien Gildea, **Antarctic Peninsula - Mountaineering in Antarctica: Travel Guide**

  

• William James Mills, **Exploring Polar Frontiers: A Historical Encyclopedia**, P 99

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **האי בראבנט שבאנטאקטיקה** |

* האי בראבנט באתר הגאזט האנטארקטי של ממשלת אוסטרליה
* תצלומי האי בראבנט באתר נאס"א
* תצלום לוויין של אזור האי, וציון מקום האתרים שסביבו באתר copernix
* מחשבון מרחקים - המרחק מהאי בראבאנט לאתרים סמוכים
* תנאי מזג אוויר עדכניים עבור האי בראבנט
	+ תחזית מזג אוויר עדכנית ארוכת טווח עבור האי בראבנט
	+ סטטיסטיקות מזג אוויר עבור האי בראבנט
* מראה האי בראבנט, סרטון באתר יוטיוב

הערות שוליים
------------

1. 1 2 3 4 5  מידע גאוגרפי והיסטורי
2. ↑  מידע גאוגרפי על פסגת קוק
3. ↑  מידע גאוגרפי על הרי סטריבוג
4. ↑  הצעה להפוך את מזרח האי לאתר אנטארקטי מיוחד מכוח האמנה האנטארקטית

| איים בארכיפלג פאלמר |
| --- |
| איים | אבוט • אולין • אומגה • אטא • אלפא • אלקה • אונוור • אפסילון • בראבנט • בוב • גאנד • גלארוס • דייוויס • דינק • דלתא • דרים • הארי • וינצקה • טאוור • למדא • לייז' • לקוואנט • פמפה | האי בראבנט |
| קבוצות איים | איי אומיקרון • איי טטראד • איי כריסטיאניה • איי מלכיור • איי סיגמא • איי פאי • איי פסי |
| איונים | סלע גריינדר |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546366805171
* LCCN: sh86002003
* VIAF: 315526859
* WorldCat (עם VIAF): 315526859

 |
**תוצאות לפי מחוזות יוון**
  מחוזות בהם הצבעה נגד הייתה 50%–55%
  מחוזות בהם הצבעה נגד הייתה 55%–60%
  מחוזות בהם הצבעה נגד הייתה 60%–65%
  מחוזות בהם הצבעה נגד הייתה 65%–70%
  מחוזות בהם הצבעה נגד הייתה 70%–75%

**משאל העם ביוון** (ביוונית: **Ελληνικό δημοψήφισμα του 2015**) על השאלה האם לקבל את תנאי החילוץ למשבר החוב של המדינה, המוצעים במשותף על ידי הנציבות האירופית (EC), קרן המטבע הבינלאומית (IMF) והבנק המרכזי האירופי (ECB), נערך ב-5 ביולי 2015. המשאל הוכרז על ידי ראש ממשלת יוון אלכסיס ציפראס ב-27 ביוני, ואושרר על ידי הפרלמנט והנשיא.

זה משאל העם הראשון המתקיים ביוון מאז 1974, והראשון בהיסטוריה המודרנית של המדינה שאינו קשור למבנה הממשלה.

רקע
---

פתק ההצבעה במשאל העם
ממשלת הקואליציה המונהגת על ידי מפלגת השמאל סיריזה ברשות ציפראס, רמזה בעבר כי ייתכן והיא תשקול לערוך משאל עם בנושא, או שתקרא לבחירות חדשות, במידה ולא תקבל הצעה נוחה בחדרי המשא ומתן. משאל העם הוכרז על ידי ציפראס בשעות הבוקר המוקדמות של ה-27 ביוני 2015. יום לאחר מכן הצביע הפרלמנט היווני על עריכת משאל העם, והצעה זו עברה ברוב של 178 חברי פרלמנט מול 120, עם שני נמנעים. לאחר מכן נחתם החוק על ידי הנשיא.

פתק ההצבעה
----------

על פתק ההצבעה במשאל העם הוצבה השאלה: "האם את/ה מסכים/ה לקבל את ההצעה שהוגשה על ידי הנציבות האירופית, הבנק האירופי המרכזי וקרן המטבע הבינלאומית?" הבוחרים נתבקשו לבחור באחת משתי האפשרויות: "על האזרחים הדוחים הצעה זו של שלושת המוסדות להצביע לא (Όχι)", ו"על האזרחים המקבלים הצעה זו של שלושת המוסדות להצביע כן (Ναί)".‏

תוצאות
------

תוצאות האמת ממשאל העם ביוון לקבלת תנאי החילוץ| אפשרות בחירה | הצבעות | אחוזים |
| --- | --- | --- |
|
|  | לא מאושר / לא | 3,558,450 | 61.31% |
|  | מאושר / כן | 2,245,537 | 38.69% |
|  |
| קולות תקפים | 5,803,987 | 94.20% |
| קולות פסולים או פתקים לבנים | 357,153 | 5.80% |
|  |
| סך הכל | 6,161,140 | 100.0% |
|  |
| מקור: משרד הפנים |

המשאל הסתיים בניצחון סוחף לעמדה של ראש ממשלת יוון, אלכסיס ציפראס: כ-61% מהיוונים הצביעו נגד קבלת תוכנית החילוץ האירופית. לאחר המשאל, התפטר יאניס וארופאקיס, שר האוצר היווני.

השלכות
------

הפגנות נגד ההצעה באתונה, 3 ביולי 2015
אנשים חוגגים את תוצאות המשאל ב-5 ביולי 2015
הצבעת לא, כלומר דחיית הצעת שאר מדינות אירופה עלולה להביא את יוון לחדלות פרעון. קבלת ההצעה תעמיק את העול הכלכלי הקיים על אזרחי יוון.

קישורים חיצוניים
----------------

ויקישיתוף מדיה וקבצים בנושא **משאל העם ביוון** בוויקישיתוף
* האתר הרשמי של משאל העם
* אתר קמפיין ה"לא"
* אתר קמפיין ה"כן"
* Δημοψήφισμα για τη συμφωνία στις 5 Ιουλίου (ביוונית)

כתבות בנושא
* סוכנויות הידיעות, ההכרעה: טרגדיה יוונית או חגיגה אירופית?, באתר ynet, 5 ביולי 2015

הערות שוליים
------------

1. ↑  Hellenic Parliament, 27 June 2015
2. ↑  ניצחון סוחף למחנה ה"לא" ביוון: "לא נכנענו", באתר ynet, 6 ביולי 2015  
משאל העם ביוון: ניצחון סוחף למתנגדי ההסכם עם אירופה; מרקל מכנסת פסגת מנהיגים, באתר הארץ, 6 ביולי 2015
3. ↑  עמית לוינטל‏, ליוונים נמאס: אירופה חייבת להקשיב לקריאת המצוקה מאתונה, באתר וואלה!‏, 6 ביולי 2015
**נתן (נתי) מאיר** (נולד ב-23 במאי 1955) הוא פוליטיקאי ואיש עסקים רומני ממוצא ישראלי, היה חבר בפרלמנט הרומני מטעם המפלגה "רומניה הגדולה", בעלת צביון ימני לאומני, אחר כך מטעם רשימה עצמאית.

חייו
----

מאיר נולד בעפולה, להורים שעלו מרומניה ב-1951. אימו במקור מן העיר טולצ'ה.
מאיר היה מעורב בפלילים בישראל בשנים 1987-1985 וריצה עונש מאסר על מעשי מרמה.
בשנת 1996 היגר לרומניה וב-1999 קיבל אזרחות רומנית. ברומניה ייסד חברה להשמת עובדים לשוק הישראלי.

בשנת 2002 הפגיש ראש מפלגת רומניה מארה ("רומניה הגדולה") את מאיר עם איש קשר איראני, שהבטיח לספק לו דגימות דם ורוק של רון ארד. המבצע המורכב ארך כחצי שנה, באישור גורמי הביטחון בישראל, אולם התברר שהדגימות שהועברו לא היו מגופו של ארד.

ברומניה הוצב מאיר ב-2004 בראש רשימת מפלגת "רומניה מארה" במחוז טולצ'ה. שבוע לאחר בחירתו ברומניה, בדצמבר 2004, הורשע בבית המשפט בחיפה, במסגרת עסקת טיעון, בעבירות מרמה. נגזרו עליו שלוש שנות מאסר על תנאי וקנס של מיליון שקלים. כמו כן, חויב גם לפצות את קורבנותיו בסך של חצי מיליון שקלים.

בשנת 2005 פרש ממפלגתו וכיהן כציר עצמאי בפרלמנט הרומני. בדצמבר 2006 היה מאיר מעורב ביוזמה להצעת חוק ברומניה לשחרור אסירים שהורשעו בעבירות קלות. הוא נחשד במעשים פליליים ברומניה, מעשים המקושרים לתשלומי עובדים רומנים שנועדו לצאת לעבודה בישראל. בשנת 2008 מסר התפטרותו מהפרלמנט ובמרץ 2010 נידון מאיר לארבע שנות מאסר בגין הונאה והעלמת מס. באפריל 2011 שוחרר מהכלא על תנאי. הרשעה זו אושררה ב-28 בפברואר 2014. כמו כן, הורשע גם בנו ונידון לשנתיים מאסר על תנאי.

מאיר נעצר ברומניה והתנהל נגדו משפט על כך שרימה שמונה אנשים במטבע זר מזויף. במהלך המשפט טען מאיר שהכסף המזויף מקורו במוסד הישראלי ושבמהלך חמשת חודשי מעצרו חלה באפילפסיה ובפרקינסון.

בספטמבר נשפט בבית הדין של בוקרשט בעבירות הונאה, הורשע ונידון ל-7 שנות מאסר בפועל.
בית הדין לערעורים אישר פסק דין זה והחליט על ריצוי העונש בחפיפה לעונש מאסר קודם נגד מאיר (גם הוא ל-7 שנים). בסך הכל חויב מאיר בתקופת מאסר של שמונה שנים..

במרץ 2016 השתחרר מבית הכלא הרומני והגיע לישראל כתושב חוזר, לדבריו הוא חסר כל ובישראל יש לו חובות גדולים.

הערות שוליים
------------

1. ↑  ע. פ. (חיפה) 1757/04 מאיר נתן נ' מדינת ישראל, ניתן ביום 14.4.2005. בת. פ. (ת"א-יפו) 177/87 נידון למאסר בפועל של 30 חודש בגין 80 עבירות שונות בתחום המרמה
2. ↑  גיא לשם, רון ארד: שבועיים של תקווה, באתר ynet, 17 ביולי 2002
3. ↑  אחיה ראב"ד, קנס של מיליון שקל לישראלי שנבחר לפרלמנט הרומני, באתר ynet, 5 בדצמבר 2004
4. ↑  ת. פ. (שלום-חיפה) 4437/01 מדינת ישראל נ' מאיר נתן, ניתן ביום 5.12.2004.
5. ↑  מעפולה לנשיאות רומניה?, באתר וואלה!‏
6. ↑  אריק בכר, נתי מעפולה רוצה להיות נשיא רומניה, באתר nrg‏, 20 באפריל 2007
7. ↑  אופס, בטעות נדבקו אליי 2 מיליארד דולר מאת עומר כרמון. אתר חדשות msn, פורסם ביום 20.10.2005.
8. ↑  אטילה שומפלבי, רומניה: הישראלי נתי מאיר נידון ל-4 שנות מאסר, באתר ynet, 3 במרץ 2010
9. ↑
10. ↑  Nati Meir spune ca avea banii specimen de la Mossad (ברומנית)
11. ↑  Fostul "prezidențiabil" Nati Meir, condamnat la șapte ani de pușcărie pentru înșelăciune. Promitea locuri de muncă în Israel (ברומנית)
12. ↑  האיש שבחר בפשע כדרך חיים, באתר ‏מאקו‏, 13 במאי 2016
**אלפרי "טרה" קלי** (באנגלית: **Alfrie "Tre" Kelley**; נולד ב-23 בינואר 1985 בוושינגטון די. סי.) הוא כדורסלן אמריקאי המשחק בעמדת הרכז ומתנשא לגובה של 183 סנטימטרים.

קריירה
------

קלי החל את קריירת המכללות שלו במדי קבוצת הכדורסל של מכללת דרום קרוליינה, עימה שיחק במשך שלוש שנים. קלי עזב את המכללה, בסיום עונתו השלישית. קלי רשם ב-96 משחקים בהן שיחק במדיה, כ-19 נקודות ו-5.6 אסיסטים. לאחר מכן, קלינרשם לדראפט ה-NBA בשנת 2007 אך לא נבחר.

לאחר מכן וחתם אצל מועדון הפאר מקרואטיה, ציבונה זאגרב. בליגה הקרואטית המקומית, קלי נבחר לחמישיית העונה השנייה. עם זאת, קלי, נפרד מהקבוצה לאחר כישלון באי זכייה באליפות המקומית ואיבודה למועדון הכדורסל זאדאר, בנוסף אי העפלה לשלב הבתים השני של היורוליג. באותה עונה, קלי רשם ממוצעים של 11.1 נקודות ו-2.5 אסיסטים.

לאחר ההיפרדות מציבונה, קלי החל להתאמן בליגת הקיץ של ה-NBA במדיה של המיאמי היט ונכלל בסגלה במשך שבועיים אך נחתך ממנה וחתם במדיה של עירוני אשקלון בפברואר, אותה עונה שוחרר קלי מהקבוצה בעקבות יכולת ירודה ומאכזבת ב-14 משחקים בהן שותף. לבסוף הקבוצה החליטה להשאירו, והוא גמל לה כשבפלייאוף הוא קלע שלשת ניצחון במשחק נגד מכבי תל אביב.

לאחר מכן הוא חתם בהקמך, קבוצה מהליגה הלבנונית. בקיץ 2010 הוא הוזמן למחנה שאורגן על ידי הממפיס גריזליס, אך הוא שוחרר ב-11 באוקטובר. 

בדצמבר 2010 חתם קלי בז'צ'יאנג ליונס מהליגה הסינית.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* דף השחקן באתר ONE

הערות שוליים
------------

1. ↑
2. ↑  אור שקדי‏, אשקלון החליטה לשחרר את טרה קלי, באתר וואלה!‏, 24 בפברואר 2009
**ספוגנים** (שם מדעי: *Demosponge*; נקראים גם צורניים) הם הקבוצה הגדולה ביותר במערכת הספוגים. הספוגאים בעלי שלד העשוי מאוסף של מחטי שלד עשויות סיבי חלבון ספונגין (מודיפיקציה של קולגן) ו\או צורן דו-חמצני. במינים של ספוגנים עם מחטים צורניות, הן שונות בצורתן ממחטי הספוגים מסוג זכוכנים שדומים להם מבחינות אחרות (במילים אחרות, צורת המחטים משמשת על מנת להבחין בין הקבוצות). הספוגנים מהווים 90 אחוז ממיני הספוגים ולכולם מבנה גוף מסוג לויקון.

הסדרות בקבוצה מגוונות מאוד וכוללות כמה ספוגים גדולים. רובם שוכני-ים, אך כמה חיים בסביבת מים מתוקים. לכמה מינים צבעים עזים, וישנה שונות רבה במבנה גופם. המינים הגדולים ביותר, גובהם מעל מטר אחד. הם מתרבים ברבייה מינית והן ברבייה אל-מינית. מחלקה זו כוללת מינים רבים ביניהם ניפאטס דיגיטליס, ספונגילה לאקוסטריס ופולימסטיה בולטיפורמיס.

קישורים חיצוניים
----------------

ויקישיתוף מדיה וקבצים בנושא **ספוגנים** בוויקישיתוף
* ספוגנים, באתר ITIS (באנגלית)
* ספוגנים, באתר NCBI (באנגלית)
* ספוגנים, באתר Animal Diversity Web (באנגלית)
* ספוגנים, באתר האנציקלופדיה של החיים (באנגלית)
* ספוגנים, באתר GBIF (באנגלית)
* ספוגנים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548140705171

 |
בית המדרש של הישיבה, לפני שיפוצו והחלפת הריצוף
הרב דוד אביחיל, מייסד הישיבה
**ישיבה תיכונית לחינוך תורני סביבתי מצפה רמון** (המוכרת גם בראשי התיבות "יתל"ת סמ"ר") היא ישיבה תיכונית במצפה רמון השוכנת על צוק מכתש רמון, אשר שמה את הדגש החינוכי שלה בחינוך תורני, בהתבסס על הפסוק "חנוך לנער על פי דרכו" (משלי, כ"ב, ו'), ובחינוך דרך טיולים - מתוך תפיסה שדרך הטבע האדם מגלה את עצמו ואת רצינותו. הישיבה מונה כיום כ-240 תלמידים.

הישיבה הוקמה בשנת התשנ"א (1991) על ידי הרב דוד אביחיל, אשר שימש כראש הישיבה עד שנת ה'תשס"ט (2009). בשנת ה'תשס"ט החליף אותו הרב יהונדב עציון. לאחר שש שנים החליף אותו בראשות הישיבה הרב ארי הנדלר.

תפיסת עולם חינוכית
------------------

הישיבה דוגלת בשיטת "סמכות ואחריות" הנותנת לתלמידים את הסמכות המלאה למעשיהם תוך לקיחת אחריות על התוצאות. קבלת הסמכות מתבטאת בין השאר בבחירה אם להיכנס לשיעורים או לפנות לעיסוקים אחרים בזמן השיעור ובאחריותם להשלים את החומר הנלמד. בדרך זו התלמידים בונים בעזרת הר"מ את הרצון ללמוד באופן טבעי וללא צורך בכפיית הלמידה עליהם.

הישיבה היא ישיבה "תורנית סביבתית". כחלק מהדרך התורנית סביבתית הישיבה מאפשרת לגשת למגמות סביבתיות כגון: אקולוגיה וביולוגיה, שבהם המורים משלבים מדי כמה שיעורים ידע בנושאים הקשורים ליהדות ומדע. תלמידי הישיבה יוצאים לסיורים לימודיים ובמהלך השנה מתקיים מדי שבועיים יום סיור ושלוש סדנאות שטח, כחמישה ימים בשטח.

תלמידי הישיבה במהלך סדנת שטח לימודית.

האספה המשותפת
-------------

האספה המשותפת היא גוף דמוקרטי משותף לתלמידי הישיבה ולצוות הישיבה כאחד. לכל כיתה בישיבה ישנם שני נציגים שנבחרו על ידי הכיתה, שלהם זכות הצבעה כאשר הצעה באספה עולה להצבעה. עם זאת, כל תלמיד ואיש צוות (ר"מ, מדריך, מורה מקצועי) רשאי להביע דעה או להציע הצעה. לכל איש צוות ישנה זכות הצבעה, כך שלמעשה מספר אנשי הצוות ומספר התלמידים מתקרב לשוויון. המגבלה היחידה על אופי ההצעה היא שלא תעמוד בסתירה למסורת היהודית המקובלת (על פי החלטת ראש הישיבה) או לחוקי המדינה. האספה מנוהלת על ידי שני תלמידי כיתה יב שנבחרו, ונציג נוסף רושם את פרוטוקול האספה, המתפרסם לאחר האספה. ההחלטות באספה מתקבלות על סמך רוב בהצבעה. דוגמה לאחת ההחלטות המשמעותיות של האספה היא ההחלטה על ההגשה למבחני הבגרות רק החל מכיתה יא. החלטה זו בוטלה על ידי האספה בשנת ה'תש"ע. החלטות נוספות נוגעות לתדירות הטיולים ואופיים, שעת תפילת שחרית, תקנות הנוגעות להתנהלות בית המדרש, הכנסת מכשיר טלוויזיה לפנימיה, הצטרפות הישיבה לעליית הנוער ועוד.

שלוחות ומוסדות המשך
-------------------

בשנת ה'תשע"א (2010) נוסדו על ידי רבנים שלימדו בישיבה שתי ישיבות בסגנון דומה, אחת בנצרת עלית, על ידי הרב חגי שיל"ת, והשנייה באילת, על ידי הרב שמואל שפירא.

כמו כן באותה שנה נוסדה גם הישיבה הגבוהה לחינוך תורני סביבתי, על ידי הרב אביחיל. הישיבה ממוקמת בירושלים בשכונת רמות אלון, מונה כ-50 תלמידים, ומהווה מעין מוסד המשך לרוצים להעמיק בלימוד ה'תורני סביבתי'.

לקריאה נוספת
------------

* הרב דוד אביחיל, "חינוך ולימוד מתוך בחירה - לדרכה החינוכית של הקריה במצפה רמון", עמ' 203–226, בתוך: הרב נריה גוטל (עורך), **חופש הבחירה בחינוך - עיון הגות ומעש**, מינהל החינוך הדתי, משרד החינוך, ירושלים, תשס"ד 2004
* דוד אביחיל, בצומת העולמות.

קישורים חיצוניים
----------------

* 

* אתר האינטרנט הרשמי של ישיבה תיכונית מצפה רמון
* האתר של הישיבה הגבוהה "רמות ירושלים"
**קונספציה** היה אתר אינטרנט (בכתובת exego.net) ששימש מגזין ובמה לתרבות הדיגיטלית. האתר הוקם בשנת 1999 על ידי ירדן לוינסקי, אילן גליני ואורי ברוכין. פעילותו הופסקה בשנת 2009, אם כי כמה תת-פרויקטים היו פעילים עד ל-2012.

האתר עסק בתרבות דיגיטלית ובמסגרתו פותחו מספר פרויקטים, כגון:

* רשימות - מערכת אתרים אישיים.
* הכללים - פרויקט המסביר בהרחבה על סטנדרטים בבניית אתר אינטרנט.
* הקולקטיב - עלון שבועי שנשלח למנויים שלו באימייל ועוסק בטכנולוגיה.
* אופטימום - אתר המציג קישורים לאתרים נבחרים ומשמש מפה לאינטרנט הישראלי.
* המוסף הטיפוגרפי - מגזין שעוסק בטיפוגרפיה בישראל.
* נמלים עובדות - פרויקט המציג ראיונות עם אנשים שמשפיעים על עולם האינטרנט הישראלי.
* הפורום של קונספציה - "לדבר על סביבות דגיטליות, עיצוב, טכנולוגיה, טרנדים, וסתם דברים שכיף להראות."

בנוסף נמצאו באתר מספר פרויקטים נוספים הקשורים גם הם לנושא התרבות הדיגיטלית והאינטרנט.

האתר היה מגזין תרבות רשת פופולרי וחשוב בשנותיו הראשונות, בעיקר עבור העוסקים בפיתוח ועיצוב אתרים או בקידום האינטרנט בעברית. ב-2002 הגדיר אתר ynet את האתר כ"גורם משפיע בתחום המדיה החדשה בישראל". שנה אחר כך נבחרו יוצרי האתר לרשימת 100 מובילי התרבות הישראלית של ידיעות אחרונות, בין השאר לפני יעקב אילון ואריק איינשטיין.

ב-2004 ו-2005 איגוד האינטרנט הישראלי קיים שיתופי פעולה עם המגזין כמו כן זכה האתר בתעודות הוקרה ו"תג ההתנדבות" 2005-2006 של איגוד האינטרנט הישראלי.]

האתר התבסס על תורמי תוכן חופשי ולא הכיל פרסומות. ב-2006, האתר נסגר לתקופה מה עקב קשיי תקציב. לאחר תקופה נוספת נסגרו רוב מיזמי האתר, ומה שנותר מקונספציה היה אתר רשימות - אתר בלוגים אליטיסטי באופיו, שהמשיך לרכז בלוגים של סופרים, מוזיקאים, אנשי תקשורת ואקדמאים. במהלך השנים עם השינויים שעברו בבלוגוספירה התעמעם יחודו של "רשימות". בסוף 2009 עזרו מנהלי הפרויקט לכל המשתתפים לייצא את החומרים שלהם ולעבור לאתרים עצמאיים על גבי וורדפרס, זאת מאחר שהמשך פיתוח מערכת נפרדת הסתבר כלא יעיל. מרבית הכותבים עברו, עם כל החומרים שלהם באותו שלב, לפלטפורמות אחרות כמו וורדפרס או בלוגספוט והאתר עצמו הפך למעשה לאגרגטור שהציג כותרות של כותבים שבחרו לעשות זאת בעודם כותבים בפלטפורמה אחרת. רשימות שהיה ציון דרך ברשת הישראלית. לאחר הודעה רשמית בבלוג הפרויקט בדצמבר 2019, ירד עמוד העדכונים סופית מהרשת באפריל 2020. 

לאחר סגירת אתר "רשימות", פרויקט "פרפרים - הבלוגוספרה שלנו" משמש פלטפורמה להמשיך את דרכו.

קישורים חיצוניים
----------------

* גל מור, מייבשי הביצות החדשים, באתר ynet, 6 באוגוסט 2001
* עידו קינן, 30 שנה למלחמת יום כיפור: הקונספציה קורסת, באתר של "רשת 13", 6 באוקטובר 2003 (במקור, מאתר "nana10")
* השוליים במרכז הרשת / "קונספציה", באתר הארץ, 29 בספטמבר 2005
* עידו הרטוגזון, ריאקציה בשירות המהפכה, באתר של "רשת 13", 24 בינואר 2008 (במקור, מאתר "nana10")
* אתר קונספציה בארכיון האינטרנט

הערות שוליים
------------

1. ↑  טוויטר הרג את הפורום של קונספציה, ב"וובסטר" הבלוג של חנן כהן
2. ↑  על טרולים אקס-טריטוריאליים, ומות הקולקטיב הפרטי שלי, בבלוג של אורי ברוכין
3. ↑  במקום הראשון: תרשים פיגוע במחסום ארז, באתר וואלה!‏, 10 במרץ 2004
4. ↑   (הקישור אינו פעיל, 14.6.2020)(הקישור אינו פעיל, 14.6.2020)
5. ↑  באתר איגוד האינטרנט(הקישור אינו פעיל, 14.6.2020)
6. ↑  באתר נענע(הקישור אינו פעיל, 14.6.2020)
7. ↑  אלי אשד, מצב הבלוגים בעשור השלישי של המאה ה-21, ‏2020-05-20
**ברווז המסיכה** (שם מדעי: *Nomonyx dominicus*) הוא מין של ברווז אמריקאי החי ברחבי ביצות מדרום ארצות הברית כמו בפלורידה לעבר מקסיקו ועד אמריקה הדרומית וכן באיים הקאריבים והוא המין היחיד בסוגו.

ברווז זה בעל זנב זקור והוא קרוב משפחה רחוק של ברווזי הצחראש, של ברווז שחור-ראש (*Heteronetta atricapilla*) ושל ברווז המושק - כולם שייכים לתת-משפחת ברווזים זקופי-זנב (Oxyurinae).

ברווז זה בעל נוצות אדמוניות וראש שחור וכן כנפיים מנומרות. המקור כחול ועיטור לבן סביב העיניים הגדולות. הנקבות והצעירים בעלי גוף כהה יותר ובעלי פסים לבנים לאורך הפנים הצהבהבות.

הם חיים בביצות, אגמים רדודים ואף ביערות גשם וביצות מנגרובים. הם מחפשים במים זרעים, שורשם ועלים של צמחי מים וכן חרקים וסרטנים וצוללים לחפש מזון. אף על פי שהם די חשאיים הם אינם בסכנת הכחדה, אם כי לעיתים הם נפגעים מזיהום נהרות וכריתת עצים. הם מקננים על עצים.

קישורים חיצוניים
----------------

ויקישיתוף מדיה וקבצים בנושא **ברווז המסיכה** בוויקישיתוף
* ברווז המסיכה, באתר ITIS (באנגלית)
* ברווז המסיכה, באתר NCBI (באנגלית)
* ברווז המסיכה, באתר Animal Diversity Web (באנגלית)
* ברווז המסיכה, באתר האנציקלופדיה של החיים (באנגלית)
* ברווז המסיכה, באתר GBIF (באנגלית)
* ברווז המסכה באתר neotropical.birds

הערות שוליים
------------

1. ↑  ברווז המסיכה באתר הרשימה האדומה של IUCN
**הפארק הלאומי הימי סנגניב** (בערבית: **محمية سنقنيب البحرية**) הוא האטול היחיד בים סוף. הוא שוכן כ-25 קילומטרים מהחוף, כ-30 קילומטרים צפונית-מזרחית לעיר פורט סודאן במחוז אל-בחר אל-אחמר (בערבית "הים האדום") שבצפון סודאן. האטול מוקף בתהומות בעומק 800 מטרים, ומאז 1990 הוא מוגן כחלק מ"הפארק הימי הלאומי אטול סנגניב" בשל המערכת האקולוגית הייחודית של שונית האלמוגים שלו על מדרונות תת-ימיים תלולים. הוא מכיל מינים רבים אנדמיים ובסכנת הכחדה של צמחים ובעלי חיים (לדוגמה, אוכלוסיות של צבי ים מהמין צב ים קרני המוגדר בסכנת הכחדה חמורה) נצפו במים שמסביב.

ב-2016 הוכרזו הפארק הלאומי הימי סנגניב והפארק הלאומי הימי דונגונאב יחד עם האי מוכוואר כאתר מורשת עולמית של אונסק"ו. בהסבר להכרזה נכתב כי אטול סנגניב:

> 
> הוא המבנה היחיד דמוי אטול בים האדום, ומערכת אקולוגית של שונית אלמוגים תת-ימית הנשלטת על ידי טורפים. הוא מורכב מ-13 אזורי שונית ביו-פיזיוגרפיים שונים, שכל אחד מהם מספק מכלולי שונית אלמוגים טיפוסיים, תומכים בשפע של חיים ימיים ונופים תת-מימיים עוצרי נשימה, ומארחים למעלה מ-300 מיני דגים כשמינים רבים אנדמיים ונדירים. מלבד השימוש כאזורי רבייה למינים מרכזיים, הוא מארח גם אוכלוסיות קבועות של דולפינים, כרישים וצבים ימיים, המשתמשים באטול כאזור מנוחה, רבייה והאכלה.
> 
> 
> הנכס והאזור שמסביבו כוללים מערכות שוניות (13 אזורי שונית ביו-פיזיוגרפיים שונים בפארק הלאומי הימי), המאפיין היחיד דמוי האטול בים האדום, לגונות, איונים, שטחי חול, ערוגות עשב ים ובתי גידול של מנגרובים כוללים מגוון של שוניות, משוניות חיות ועד שוניות מאובנות עתיקות. בתי גידול אלו הם משכן לאוכלוסיות של עופות ימיים (20 מינים), יונקים ימיים (11 מינים), דגים (300 מינים), אלמוגים (260 מינים), כרישים, מנטה וצבים ימיים, והאתר מספק מקומות האכלה חשובים למה שהיא אולי האוכלוסייה הצפונית ביותר של תחש המשכן בסכנת הכחדה. הפארק הוא אזור חשוב לאתרי הטלה של מיני דגים מסחריים.
> 
> 
> 
> — Sanganeb Marine National Park and Dungonab Bay – Mukkawar Island Marine National Park
> 

האזור פופולרי כאתר צלילה בשל העולם התת-ימי העשיר בבעלי חיים עם תצורות אלמוגים יפהפיות וכרישים ממשפחת הפטישניים. האזורים שמסביב בים האדום ידועים בעומקם עד 800 מטרים.

בכף הדרומי נמצאת שונית אלמוגים שעליה בנו הבריטים ב-1906 מגדלור לסימון מיקומי אלמוגים, כ-25 קילומטרים מהנמל שעל החוף. מבנה המתכת המקורי הוחלף מאוחר יותר במגדלור מבטון שפועל עד היום ומופעל על ידי ממשלת סודאן.

קישורים חיצוניים
----------------

ויקישיתוף מדיה וקבצים בנושא **הפארק הלאומי הימי סנגניב** בוויקישיתוף

* Sanganeb Marine National Park and Dungonab Bay – Mukkawar Island Marine National Park – UNESCO

הערות שוליים
------------

1. ↑  Polish city of Kraków to host 2017 World Heritage Committee session

| דגל סודאןדגל סודאן סמל אונסק"וסמל אונסק"ו אתרי מורשת עולמית בסודאן |
| --- |
| 

|  |
| --- |
| ג'בל ברקל ואתרי אזור נפאטה • האתרים הארכאולוגיים של האי מרואה • הפארק הלאומי הימי סנגניב והפארק הלאומי הימי דונגונאב-האי מוכוואר |

 |
**מנואל לוקאטלי** (באיטלקית: **Manuel Locatelli**; נולד ב-8 בינואר 1998 בלקו שבאיטליה) הוא כדורגלן איטלקי, המשחק בעמדת הקשר בקבוצת יובנטוס מהסרייה א' ובנבחרת איטליה.

קריירת מועדונים
---------------

### מילאן

לוקאטלי גדל במחלקות הנוער של אטאלנטה ושל מילאן מהסרייה א'.

ב-21 באפריל 2016 ערך לוקאטלי את הופעת הבכורה שלו בסרייה א' במדי מילאן, כשנכנס כמחליף בדקה ה-87 בתיקו 0-0 נגד קארפי. ב-2 באוקטובר 2016 הבקיע לוקאטלי את שער הבכורה שלו במועדון, בניצחון 0–4 על ססואולו. בסך הכל ערך לוקאטלי 48 הופעות ליגה במדי מילאן, בהן הבקיע שני שערים.

### ססואולו

בקיץ 2018 הושאל לוקאטלי לססואולו מהסרייה א'.

ב-26 באוגוסט 2018 ערך לוקאטלי את הופעת הבכורה שלו במועדון, בתיקו 2-2 נגד קליארי בליגה. בעונת ההשאלה ערך לוקאטלי 29 הופעות ליגה והבקיע שני שערים, ובתום העונה חתם בקביעות במועדון.

לוקאטלי עזב את ססואולו בקיץ 2021 לאחר שרשם במדיה 99 הופעות, כבש 7 שערים והוסיף 11 בישולים.

יובנטוס
-------

ב - 18 באוגוסט 2021 הודיעה יובנטוס על החתמתו של לוקאטלי עד 2026 כאשר השנתיים הראשונות הן בהשאלה מססואולו. ב-26 בספטמבר כבש שער בכורה בניצחון 2–3 על סמפדוריה.

קריירה בינלאומית
----------------

ב-7 בספטמבר 2020 ערך לוקאטלי את הופעת הבכורה שלו בנבחרת איטליה, בניצחון 0–1 על נבחרת הולנד במסגרת ליגת האומות 2020/2021. ב-28 במרץ 2021 הבקיע לוקאטלי את שער הבכורה שלו בנבחרת איטליה, בניצחון 0–2 על נבחרת בולגריה במסגרת מוקדמות מונדיאל 2022.

לוקאטלי נכלל בסגל נבחרת איטליה לטורניר יורו 2020. במחזור השני של שלב הבתים של הטורניר הבקיע לוקאטלי שני שערים בניצחון 0–2 על נבחרת שווייץ.

תארים
-----

#### נבחרת איטליה

* אליפות אירופה: יורו 2020

קישורים חיצוניים
----------------

ויקישיתוף מדיה וקבצים בנושא **מנואל לוקאטלי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------



| **נבחרת איטליה – יורו 2020 (אלופת אירופה)** |
| --- |
| 1 סיריגו • 
2 די לורנצו • 
3 קייליני • 
4 ספינאצולה • 
5 לוקאטלי • 
6 וראטי • 
7 פלגריני • 
8 ז'ורז'יניו • 
9 בלוטי • 
10 אינסינייה • 
11 ברארדי • 
12 פסינה •
13 אמרסון • 
14 קייזה •
15 אצ'רבי •
16 כריסטנטה •
17 אימובילה •
18 בארלה •
19 בונוצ'י •
20 ברנרדסקי •
21 דונארומה •
22 רספאדורי •
23 בסטוני •
24 פלורנצי •
25 טולוי •
26 מרט •
מאמן: מאנצ'יני | איטליהאיטליה |